শুভেচ্ছা বক্তব্যে চিন্ময় গুহ বলেন, কালি ও কলম, বেঙ্গল ফাউন্ডেশনের সংগীত উৎসব, সাহিত্য সংস্কৃতির পরিচর্যায় এসব উদ্যোগের সীমা ছাড়িয়ে গেছে আজকের অনুষ্ঠান। এটি একটি অদ্ভুত সুন্দর উদ্যোগ, আপনাদের অভিনন্দন। তিনি বলেন, ই- পৃথিবী ও বোকাবাক্সের সর্বগ্রাসী থাবায় পৃথিবী যখন বিপর্যস্ত, বিপন্ন, বই শকুনির থাবার নিচে তখন কালি ও কলমের এ উদ্যোগ প্রশংসনীয়। পৃথিবীর শিল্প সাহিত্যের ইতিহাস তরুণরাই সৃষ্টি করে। তারা বারবার সাহিত্যের অঙ্গনকে তছনছ করে দিয়েছে। তাঁদের সব সময় প্রশ্ন ছিল, কেন আমার তোমাকে মানতে হবে।? তরুণরাই বারবার নিয়ম ভেঙেছেন, তরুণরাই হাতে তুলে নিয়েছে মশাল। এটা প্রতিরোধ। আজকের আয়োজনে আপনারা এসেছেন এটাও প্রতিরোধ। কালি ও কলম ও প্রতিরোধ| তিনি আরও বলেন, জীবনের সঙ্গে যোগ না থাকলে কোনো তারুণ্য গন্তব্যে পৌছাতে পারেনা। তিনি আশা প্রকাশ করেন পুরষ্কার প্রাপ্ত তরুণরা তাঁদের এই সাহিত্যচর্চা অব্যাহত ভাবে চালিয়ে যাবেন।